# MTÜ Eesti Pimedate Liit üldkoosoleku protokoll nr 25-1

Üldkoosolek toimus 9. aprillil 2025 hotellis Ibis (Juhkentali 28, Tallinn).

Koosolek algas kell 11.00 ja lõppes kell 13.00.

Üldkoosolekul osales Eesti Pimedate Liidu (edaspidi EPL) 16 liikmest 14. Seega oli üldkoosolek otsustusvõimeline. Liikmete esindajate allkirjaleht on protokolli lisa nr 1.

### EPLi liikmete hääleõiguslikud esindajad:

1. MTÜ Eesti Juhtkoerte Kasutajate Ühing – /volitus/ Mati Malm

2. MTÜ Eesti Nägemispuuetega Laste Vanemate Liit – Kristina Rosin

3. MTÜ Eesti Pimemassööride Ühing – Margus Kiin

4. MTÜ Guide Running Estonia –

5. MTÜ Ida-Eesti Pimedate Ühing – /volitus/ Tiina Tamm

6. SA Juht- ja Abikoerte Kool – Mati Malm

7. MTÜ Jumalalaegas – /volitus/ Jakob Rosin

8. MTÜ Järvamaa Pimedate Ühing – Pille Sepp

9. MTÜ Lõuna-Eesti Pimedate Ühing – Tiina Tamm

10. MTÜ Läänemaa Nägemisvaegurite Ühing – Mihail Kovalenko

11. MTÜ Nägemispuuetega Inimeste Kohtla-Järve Ühing – /volitus/ Tiina Tamm

12. MTÜ Nägemispuudega Inimeste Rehabiliteerimiskeskus – Janne Jerva

13. MTÜ Põhja-Eesti Pimedate Ühing – Janne Jerva

14. MTÜ Pärnu Pimedate Ühing – /volitus/ Mati Malm

15. MTÜ Saaremaa Pimedate Ühing – Anneli Lõhmus

16. MTÜ Viljandimaa Pimedate Ühing –

Volitused on protokolli lisad nr 2–6.

Üldkoosolekul osalesid juhatuse liige Priit Kasepalu, tegevjuht Mari Sepp ja revisjonikomisjoni liikmed Juta Levin ning Ellen Kavald. Külaliste allkirjaleht on protokolli lisa nr 7.

Üldkoosolek valis 14 poolthäälega koosoleku juhatajaks Priit Kasepalu ja protokollijaks Mari Sepa.

Üldkoosolek kinnitas 14 poolthäälega koosoleku päevakorra:

1. **EPLi 2024. majandusaasta aruande kinnitamine;**
2. **Kiviküla Roosi tee 9 ja Puhkebaasi kinnistute hoonestusõigusega koormamise arutelu ja edasise tegevuskava kinnitamine;**
3. **EPLile kuuluvate Narva-Jõesuu Sanatoorium ASi aktsiate võõrandamine;**
4. **Info liikmetele.**

## 1. päevakorrapunkt: EPLi 2024. majandusaasta aruande kinnitamine

Liikmetele oli eelnevalt tutvumiseks saadetud EPLi 2024. majandusaasta aruanne (lisa nr 8).

Tegevjuht Mari Sepp andis ülevaate 2024. majandusaasta tulemustest.

EPL lõpetas 2024. majandusaasta 12 341€ tulemiga.

Tulemiaruandes kajastub real „Annetused ja toetused“ summa 36 721€, mis koosneb 2024. aasta projektide sihtfinantseerimisest: Eesti Puuetega Inimeste Fondi (edaspidi EPIFond) toetus 26 885€, EPIFondi lisarahastusena EPLi ja Eesti Diabeediliidu koostööprojekti toetus 6 400€ ja juhendmaterjali „Valguse Kaja“ väljaandmise toetus 3 086€.

Mittesihtotstarbelisi annetusi laekus 350€.

EPL teenis Tallinn Laki 7b hoone üüritulu 175 529€. EPL investeeris Laki 7b maa-ala, kanalisatsioonitorustike ja hoone fassaadi ehitustöödesse 19 580€.

Revisjonikomisjoni esimees Mati Malm andis ülevaate revisjonikomisjoni seisukohtadest EPLi 2024. aasta tegevuste ja majandusaasta aruande kohta ning luges ette revisjonikomisjoni arvamuse. Revisjonikomisjon teeb ettepaneku järgmisel üldkoosolekul vaadata üle ja määrata uued EPLi liikmemaksud. Praegused liikmemaksud on vahemikus 5–20€ ning ei arvesta aastatega tõusnud elukallidusindeksit. Revisjonikomisjoni arvamus on protokolli lisa nr 9.

### Päevakorrapunktis nr 1 otsustati 14 poolthäälega:

1.1. Kinnitada EPLi 2024. majandusaasta aruanne.

## 2. päevakorrapunkt: Kiviküla Roosi tee 9 ja Puhkebaasi kinnistute hoonestusõigusega koormamise arutelu ja edasise tegevuskava kinnitamine

20. veebruaril 2024 kuulutas juhatus välja kirjaliku enampakkumise kinnisasjade koormamiseks hoonestusõigusega EPLile kuuluval kahel kinnistul Läänemaal Kivikülas – Roosi tee 9 ja Puhkebaasi kinnistu. Pakkumiste esitamise tähtaeg oli 19. aprill 2024. Laekus kaks pakkumist. Topu Rannaelu MTÜ tegi pakkumise mõlema kinnistu kohta. Reval Kondiiter OÜ tegi pakkumise Roosi tee 9 kinnistu kohta.

3. mail 2024 toimunud koosolekul otsustas juhatus saata laekunud pakkumised EPLi liikmetele koos üldkoosoleku kutsega, et liikmed saaksid kujundada üldkoosolekuks oma seisukoha.

22. mail 2024 otsustas üldkoosolek: tunnistada enampakkumise võitjaks Topu Rannaelu MTÜ;

volitada juhatust pidama Topu Rannaelu MTÜga läbirääkimisi pakkumise täpsustamiseks ja seada täpsustatud pakkumise esitamise tähtajaks 20. september 2024; pärast täpsustatud pakkumise laekumist kutsuda kokku uus üldkoosolek ja volitada juhatust pikendama komandandi maja üürilepingut 30. juunini 2025.

16. juunil 2024 saatis EPL Topu Rannaelu MTÜle kirja, milles palus esitada täpsustatud pakkumine hiljemalt 20. septembriks 2024. 11. septembril 2024 saatis Topu Rannaelu MTÜ üldsõnalise pakkumise.

30. septembril 2024 toimus Topu Rannaelu MTÜ esindajatega veebikoosolek ja 11. novembril koosolek EPLi kontoris. Detsembri alguseks lubasid Topu Rannaelu MTÜ esindajad saata täpsustatud pakkumise.

12. veebruaril 2025 saatis Topu Rannaelu MTÜ EPLile pakkumise kinnistute arendamiseks. Topu Rannaelu MTÜ pakkumine (lisa nr 10) saadeti EPLi liikmetele 25. märtsil 2025 koos üldkoosoleku kutsega.

**Arutelu:**

Toodi esile, et tegemist oleks 20 aastat kehtiva lepinguga, ja tekkis küsimus, kui reaalne on esitatud pakkumise põhjal vajalike arenduste elluviimine ning sellest tulenev kasu EPLile. Kahtluse alla seati hoonestusõiguse seadmist soovija võimekus ja võimalik kasu EPLile.

Muret avaldati hoonete lammutamise osas, kuna see vähendab majutuskohtade arvu – kasutusse jääks ainult üks hoone, mille majutusvõimekus on väike. Toodi välja, et Jursu (Kiviküla kinnistud) on olnud traditsiooniline suvituskoht nägemispuudega inimestele ning pakutav kogukonnategevus ei pruugi olla sihtrühmale atraktiivne ega nende vajadusi arvestav. Leiti, et majutuskohti peaks olema vähemalt 30. Samuti leiti, et pakkumisest EPLile olulist kasu ei nähtu – puudub selge ja kasumlik tegevuskava, täpsustatud pakkumise esitamisel oli viivitusi tähtaegadest kinnipidamisel.

Arutati, kui palju sihtrühma esindajaid on Jursut viimastel aastatel külastanud ning toodi näiteid varasematest tegevustest, sh suvekoolide korraldamisest.

Hoonete ja kruntide olukord on kriitiline – elektrikaablid ja veetrassid on ohtlikud, osa hooneid on varisemisohtlikud. Kuigi pakkumiskutse saadeti laiale sihtrühmale, laekus ainult kaks pakkumist. EPLil ei ole võimekust kinnistuid ise arendada.

Tõdeti, et kirjeldatud seisus kinnisvara ei ole võimalik kindlustada ning vastutus jääb omanikule.

Väljendati seisukohta, et alati ei ole võimalik kõike säilitada ja tuleb langetada otsuseid. Leiti, et hea omanik ei lase kinnisvaral väärtust kaotada. Praegu müües on ostjal võimalik taastada peamaja ja kõrvalhooned, müügiotsust edasi lükates lagunevad majad ning mõne aasta pärast on võimalik müüa ainult krunte.

Tehti ettepanek selgitada välja kinnistute müügi võimalused.

Toodi esile emotsionaalset seotust kinnistutega, kuid leiti, et pelgalt emotsioonid ei aita hooneid säilitada ega ohutust tagada. Kinnistutega on aastaid tegeldud, kuid EPLi liikmetelt ei ole sisulisi ettepanekuid tulnud.

Tõdeti, et uue hoonestusõiguse seadmise pakkumise korraldamisel ei ole mõtet – hooned vajavad taastamiseks kiiret investeeringut. Arutati võimalust leida rentnik läbi maakleri.

### Päevakorrapunktis nr 2 otsustati:

**2.1. Ettepanek:** Mitte sõlmida „Topu Rannaelu MTÜ täpsustatud pakkumise Eesti Pimedate Liidule seoses Kiviküla kinnistute hoonestusõiguse konkursiga (seisuga veebruar 2025)“ põhjal hoonestusõiguse seadmise lepingut.

**Otsus:** Mitte sõlmida „Topu Rannaelu MTÜ täpsustatud pakkumise Eesti Pimedate Liidule seoses Kiviküla kinnistute hoonestusõiguse konkursiga (seisuga veebruar 2025)“ põhjal hoonestusõiguse seadmise lepingut.

**Otsus võeti vastu ühehäälselt.**

**2.2. Ettepanek:** Juhatusel selgitada välja võimalused Kiviküla Roosi tee 9 ja Puhkebaasi kinnistute müümiseks.

**Otsus:** Juhatusel selgitada välja võimalused Kiviküla Roosi tee 9 ja Puhkebaasi kinnistute müümiseks.

**Ettepaneku hääletamisel oli 10 poolthäält ja 4 vastuhäält.**

**Poolt hääletasid**: MTÜ Eesti Juhtkoerte Kasutajate Ühing, MTÜ Eesti Nägemispuuetega Laste Vanemate Liit, MTÜ Ida-Eesti Pimedate Ühing, SA Juht- ja Abikoerte Kool, MTÜ Jumalalaegas, MTÜ Lõuna-Eesti Pimedate Ühing, MTÜ Läänemaa Nägemisvaegurite Ühing, MTÜ Nägemispuuetega Inimeste Kohtla-Järve Ühing, MTÜ Pärnu Pimedate Ühing ja MTÜ Saaremaa Pimedate Ühing.

**Vastu hääletasid:** MTÜ Eesti Pimemassööride Ühing, MTÜ Järvamaa Pimedate Ühing, MTÜ Nägemispuudega Inimeste Rehabiliteerimiskeskus ja MTÜ Põhja-Eesti Pimedate Ühing.

**2.3. Ettepanek:** Juhatusel selgitada välja võimalused Kiviküla Roosi tee 9 ja Puhkebaasi kinnistute rendile andmiseks.

**Ettepaneku hääletamisel oli 4 poolthäält ja 10 vastuhäält.** Kuna ettepaneku poolt hääletas alla poole üldkoosolekul osalenud EPLi liikmetest, otsust vastu ei võetud.

**Poolt hääletasid:** MTÜ Eesti Pimemassööride Ühing, MTÜ Järvamaa Pimedate Ühing, MTÜ Nägemispuudega Inimeste Rehabiliteerimiskeskus ja MTÜ Põhja-Eesti Pimedate Ühing.

**Vastu hääletasid**: MTÜ Eesti Juhtkoerte Kasutajate Ühing, MTÜ Eesti Nägemispuuetega Laste Vanemate Liit, MTÜ Ida-Eesti Pimedate Ühing, SA Juht- ja Abikoerte Kool, MTÜ Jumalalaegas, MTÜ Lõuna-Eesti Pimedate Ühing, MTÜ Läänemaa Nägemisvaegurite Ühing, MTÜ Nägemispuuetega Inimeste Kohtla-Järve Ühing, MTÜ Pärnu Pimedate Ühing ja MTÜ Saaremaa Pimedate Ühing.

## 3. päevakorrapunkt: EPLile kuuluvate Narva-Jõesuu Sanatoorium ASi aktsiate võõrandamine

Vastavalt EPLi põhikirja punktile 5.3. võib kinnisvara või registrisse kantud vallasvara võõrandada ainult üldkoosoleku kehtestatud tingimustel.

17. juunil 2020 toimunud EPLi üldkoosoleku 7. päevakorrapunktis otsustati anda tasuta EPLile kuuluvad Narva-Jõesuu Sanatooriumi Aktsiaseltsi 40 lihtaktsiat (nominaalväärtuses 256€) MTÜle Ida-Eesti Pimedate Ühing.

Ühingu juhatuse esimehel ei ole olnud ega ole tervislikel põhjustel võimalik minna aktsiate vastuvõtmise vormistamiseks notari juurde ja tal ei ole olnud võimalust osaleda kohtumisel notariga videosilla vahendusel.

Aktsiate hoidmisega väärtpaberikontol on EPLile kaasnenud ja kaasneb igakuine kulu 5€. Aktsiate tasuta üleandmise otsusest möödunud aja (juuli 2020 – märts 2025) jooksul on EPL tasunud aktsiate hoidmise eest 280€, mis ületab nende nominaalhinna.

EPL pöördus MTÜ Ida-Eesti Pimedate Ühing juhatuse poole, et selgitada välja seisukoht aktsiate vastuvõtmisel. Ühingu juhatuse esimees vastas 9. veebruaril 2025, et juhatus ei soovi aktsiaid vastu võtta.

EPL saatis Narva-Jõesuu Sanatoorium Aktsiaseltsile 20. veebruaril 2025 kirja aktsiate ostja leidmiseks. 8. aprillil avaldas aktsiate nominaalhinnaga ostmise soovi Narva-Jõesuu Sanatoorium ASi tegevjuht Karina Küppas.

### Päevakorrapunktis nr 3 otsustati 14 poolthäälega:

### 3.1. Müüa EPLile kuuluvad Narva-Jõesuu Sanatoorium ASi 40 aktsiat nominaalhinnaga 6,40€/tk, summas 256€ Karina Küppasele.

## 4. päevakorrapunkt: Info liikmetele.

### 4.1. 2025. aasta ürituste kuupäevad

* Suvekool Pärnus Strand hotellis, 80 osalejat, 28.–29. mai;
* Matkapäev Virumaal, 32 osalejat, 10.–11. september;
* Valge kepi päeva tänuseminar Tallinna Õpetajate Majas, 30 osalejat, 16. oktoober;
* Eestvedajate koolitus Tartus, 21 osalejat, 26.–27. november;
* Veebiseminarid 17. september ja 19. november.

### 4.2. EPLi riikliku rahastuse muutumine

Juhatuse esimees Jakob Rosin tegi ülevaate EPLi riikliku rahastuse muutumisest. 2026. aastal lõppeb puuetega inimeste organisatsioonide riiklik rahastus läbi EPIFondi. 2025. aastal valmistab Sotsiaalministeerium ette ja viib läbi hanke strateegilise partneri leidmiseks, kelle kaudu rahastada puuetega inimeste organisatsioone. Riigipoolne huvi on jätkata rahastust läbi ühe organisatsiooni. Suure tõenäosusega saab selleks Eesti Puuetega Inimeste Koda (edaspidi EPIKoda). 2026. aastaks on hanke maht ehk kõigi puuetega inimeste organisatsioonide riiklik rahastus kokku 1,5 miljonit €. Rahastusskeemi ei ole veel kinnitatud. Seda töötab välja EPIKojas loodud komisjon.

### Liikmesühingute aktiivsuse tõstmine

Jakob Rosin kutsus liikmesühinguid andma aktiivsemalt tagasisidet ja tegema ettepanekuid EPLi poolt liikmetele saadetavate seaduste ning määruste kohta, mis mõjutavad suurel määral nägemispuudega inimeste toimetulekut. Ta soovitas jagada EPLile infot muredest, mille lahendamisel saab EPL üleriigilisel tasandil abiks olla.

Priit Kasepalu Mari Sepp

Koosoleku juhataja Koosoleku protokollija

Protokoll on digiallkirjastatud.